**Analýza kvantifikácie stavov administratívnych kapacít a potreby ich úpravy, týkajúcich sa riadenia a implementácie operačných programov cieľa 2 – Európska územná spolupráca, Programu rozvoja vidieka a Operačného programu Rybné hospodárstvo v rozpočtovej kapitole MPRV SR v súvislosti s programovým obdobím 2014-2020**

V nadväznosti na úlohu B.7. uznesenia vlády SR. č. 519 z 15.10.2014 k Štruktúre subjektov implementácie EŠIF na programové obdobie 2014 – 2020 a zabezpečenie administratívnych kapacít (ďalej len „AK“) MPRV SR vykonalo analýzu AK zapojených do riadenia a implementácie programov cezhraničnej spolupráce, Programu rozvoja vidieka a operačného programu Rybné hospodárstvo v rozpočtovej kapitole MPRV SR v súvislosti s programovým obdobím 2014-2020. Východiskom pre vypracovanie tohto materiálu boli skúsenosti s administráciou predmetných programov v programovom období 2007-2013, obsah programov na obdobie 2014-2020, situácia, kedy dobiehajú programy z obdobia 2007-2013 a zároveň sa začína s implementáciou programov pre programové obdobie 2014-2020, ako i interné posúdenie a externý audit administratívnych kapacít (ďalej len „AK“) pre relevantné programy.

1. **Analýza AK pre programy cezhraničnej spolupráce**

Analýza AK odboru programov cezhraničnej spolupráce (ďalej aj „OPCS“) v rámci sekcie riadenia programov regionálneho rozvoja bola vypracovaná na základe analýzy výkonu jednotlivých funkcií v procese implementácie finančných prostriedkov pre programy cezhraničnej spolupráce (ďalej len „programy CS“) v programovom období 2007-2013, a to úloh riadiaceho orgánu, národných orgánov a prvostupňovej kontroly.

**Súčasný stav**

OPCS ako organizačná zložka Ministerstva pôdohospodárstva a rozvoja vidieka SR (ďalej len „MPRV SR“) plní úlohy riadiaceho orgánu v rámci Operačného programu cezhraničnej spolupráce Slovenská republika – Česká republika 2007-2013 (ďalej „PCS SR-ČR“) a úlohy národného orgánu a orgánu kontroly prvého stupňa pre Program cezhraničnej spolupráce Maďarsko – Slovenská republika 2007-2013 (ďalej „OP HU-SR“), Program cezhraničnej spolupráce Slovenská republika – Rakúsko 2007-2013 (ďalej len „OP SK-AT“), Program cezhraničnej spolupráce Poľsko – Slovenská republika 2007-2013 (ďalej len „OP PL-SK“)   
a Operačného programu ENPI Maďarsko – Slovensko – Rumunsko – Ukrajina 2007-2013 (ďalej len „ENPI“). Keďže SR spolufinancuje všetky programy cezhraničnej spolupráce   
zo zdrojov štátneho rozpočtu, MPRV SR v prípade všetkých programov CS zabezpečuje   
aj podpis zmlúv o poskytnutí tohto spolufinancovania a zároveň aj jeho vyplácanie v prospech slovenských projektových partnerov.

MPRV SR zodpovedá za implementáciu, resp. koordináciu spomenutých cezhraničných programov v celkovej alokácii 652 691 896,- EUR. Pre prehľadnosť uvádzame údaje v tabuľke č. 1 nižšie:

*Tab. č. 1 Programovacie obdobie 2007-2013*

| **OP** | **EÚ zdroje v EUR** | **Národné verejné zdroje v EUR** | **Spolu v EUR** |
| --- | --- | --- | --- |
| **SR-ČR** | 92 740 141 | 16 365 908 | 109 106 049 |
| **HU-SR** | 176 496 479 | 31 146 437 | 207 642 916 |
| **SR-AT** | 59 906 355 | 13 531 788 | 73 438 143 |
| **PL-SR** | 159 535 701 | 28 153 359 | 187 689 060 |
| **ENPI** | 68 638 283 | 6 177 445 | 74 815 728 |
| **Spolu** | 557 316 959 | 95 374 937 | 652 691 896 |

**Návrh na úpravu počtu prvostupňových kontrolórov**

V rámci odboru cezhraničnej spolupráce je v súčasnosti k dispozícii 50 systematizovaných štátnozamestnaneckých miest. Prostredníctvom oddelenia kontroly programov cezhraničnej spolupráce SR-ČR a SK-AT a oddelenia kontroly programov cezhraničnej spolupráce HU-SK, PL-SK a programu ENPI vykonáva prvostupňovú kontrolu výdavkov pre 5 operačných programov financovaných z EÚ celkovo 30 zamestnancov (vrátane 3 prierezových, ktorí kontrolujú verejné obstarávanie), ktorí sú riadení príslušnými vedúcimi oddelení. V susedných krajinách, s ktorými SR spolupracuje na spoločných cezhraničných programoch, je počet zamestnancov vykonávajúcich prvostupňovú kontrolu v porovnateľnom a vzájomne zameniteľnom objeme spravidla výrazne vyšší. Pre porovnanie uvádzame prehľad v tabuľke č. 2. V rámci PCS SR-AT vykonáva overovanie oprávnenosti výdavkov síce nižší počet zamestnancov, ale pracovné zaťaženie zamestnancov na strane rakúskeho partnera je nižšie, pretože nevykonávajú formálnu kontrolu žiadosti o platbu. Na výkon formálnej kontroly sú vyčlenení osobitní zamestnanci. S prihliadnutím na skutočnosť, že celkový objem finančnej alokácie na jednotlivé PCS je porovnateľný, z uvedeného jednoznačne vyplýva nerovnovážne zastúpenie zamestnancov z partnerských krajín pracujúcich na spoločnom programe.

*Tab. č. 2 Aktuálny stav podľa programov 2007-2013*

|  |  |  |  |  |  |
| --- | --- | --- | --- | --- | --- |
| **Operačný program** | **SR - ČR** | **HU - SR** | **SR - AT** | **PL - SR** | **ENPI** |
| Počet zamestnancov vykonávajúcich prvostupňovú kontrolu v SR | 8 | 7 | 5 | 6 | 1 |
| Počet zamestnancov vykonávajúcich prvostupňovú kontrolu na zahraničnom orgáne kontroly | 12 | 15 | 3 | 17 | HU – 2  RO – 3  UA – 15 |

Zdroj: OPCS

Dôsledkom tohto stavu je, že zamestnanci MPRV SR sú zaťažení nadmerným množstvom práce a SR tak často nedodržiava lehoty pre kontrolu oprávnenosti výdavkov stanovené v medzinárodných zmluvách - v memorandách o porozumení, ktoré SR uzavrela s partnerskou krajinou, s ktorou realizuje spoločný program cezhraničnej spolupráce.

Nevyhnutnosť posilnenia personálnych kapacít vyplýva aj zo skutočnosti, že kontrola výdavkov v cezhraničných projektoch je časovo oveľa náročnejšia v porovnaní s projektmi iných operačných programov, napr. projektmi regionálnej infraštruktúry. Charakter výdavkov v projektoch cezhraničnej spolupráce má obdobný charakter ako výdavky v projektoch financovaných z Európskeho sociálneho fondu - prvostupňová kontrola overuje množstvo účtovných dokladov týkajúcich sa najmä mzdových a prevádzkových výdavkov.

Dlhé lehoty schvaľovania výdavkov ohrozujú úspešnú realizáciu cezhraničných projektov a čerpanie finančných prostriedkov z EÚ, čo spôsobuje neskoré vyplácanie prostriedkov EÚ nielen slovenským, ale aj zahraničným prijímateľom. Nedostatočné, resp. oneskorené čerpanie fondov EÚ môže znamenať, že SR príde o časť týchto zdrojov, keďže na každý rok realizácie operačného programu je stanovená minimálna suma, ktorú je potrebné vyčerpať (pravidlo n+3 resp. n+2). Z toho dôvodu je nevyhnutné navýšenie existujúcich AK tak, aby bolo možné zabezpečiť dodržanie úloh vyplývajúcich z jednotlivých záväzkov. V opačnom prípade je reálny predpoklad, že nebude možné vyčerpať celkovú alokáciu na jednotlivé roky a dôjde k automatickému prepadnutiu finančných prostriedkov z dôvodu nesplnenia uvedených záväzkov voči EK.

V súčasnosti OPCS zabezpečuje implementáciu, resp. kontrolu výdavkov pre približne 615 projektov v rámci všetkých vyššie uvedených programov cezhraničnej spolupráce, resp. programu ENPI, ktorých počet sa v súvislosti s uzatváraním a hodnotením aktuálnych výziev v priebehu nasledujúcich mesiacov navýši o ďalšie. Nároky na administratívne úlohy a aktivity spojené so spracovaním jednotlivých projektov sa zvyšujú aj so vzrastajúcim počtom schválených a zazmluvnených projektov.

Podporným argumentom pre navýšenie kapacít sú aj zistenia viacerých vládnych auditov (napríklad VA č. 397 vykonaného na MPRV SR pre PCS SR-ČR, ktorý identifikoval potrebu posilniť AK zodpovedné za overovanie oprávnenosti výdavkov oproti reálnemu stavu).   
Pri súčasnom počte zamestnancov nie je možné dodržiavať včas lehoty na kontrolu oprávnenosti výdavkov stanovené v článku 16 nariadenia Európskeho parlamentu a Rady č. 1080/2006 a v interných riadiacich a programových dokumentoch tak, aby bola zabezpečená plynulá implementácia jednotlivých programov.

MPRV SR s cieľom zabezpečiť efektívny výkon prvostupňovej kontroly výdavkov v rámci programov cezhraničnej spolupráce navrhuje navýšiť celkový počet AK určených na plnenie úloh spojených s výkonom prvostupňovej kontroly  **o 4 funkčné miesta** dočasnej štátnej služby s trvaním počas celého programového obdobia 2014-2020. Prostriedky budú zabezpečené v 100%nej výške z prostriedkov technickej pomoci dotknutých programov cezhraničnej spolupráce v rámci programového obdobia 2014-2020, pričom podiel príspevku zo zdrojov Európskeho fondu regionálneho rozvoja tvorí 85% a podiel národného spolufinancovania je vo výške 15%.

**Zmeny v systéme riadiacich orgánov v novom programovom období 2014-2020 a návrh na úpravu AK**

Na základe rokovaní o usporiadaní riadiacich štruktúr pre programy cezhraničnej spolupráce v novom programovom období 2014-2020, ktoré prebiehali počas rokov 2012 až 2014 vyplynulo, že SR v zastúpení MPRV SR bude plniť úlohy riadiaceho orgánu nielen pre PCS SK-CZ, ale aj pre PCS SK-AT a zároveň aj pre PCS SK-HU. Z nižšie uvedeného vyplýva,   
že je potrebné zvýšiť AK v zmysle nasledujúcej analýzy pre riadiaci orgán/STS programu CS SK-AT 2014-2020.

*Tab. č. 3 Alokácia na jednotlivé programy CS v programovacom období 2014-2020*

|  |  |  |
| --- | --- | --- |
|  | ***Názov programu cezhraničnej spolupráce*** | ***EÚ zdroje v EUR*** |
| ***1*** | *Interreg V-A SK - AT* | *75 892 681,00* |
| ***2*** | *Interreg V-A PL-SK* | *154 988 723,00* |
| ***3*** | *Interreg V-A SK-HU* | *155 808 987,00* |
| ***4*** | *Interreg V-A SK-CZ* | *90 139 463,00* |
|  | ***SPOLU*** | ***476 829 854,00*** |

Zdroj: OPCS

**PCS SK – AT 2014-2020 (**Interreg V-A SK-AT)

V súvislosti so skutočnosťou, že OPCS bude pre tento program poverený výkonom úloh riadiaceho orgánu, spoločného technického sekretariátu (ďalej aj „STS“) a kontroly prvého stupňa, pričom preberie od rakúskej strany všetky kompetencie a zodpovednosti, je potrebné nastaviť a upraviť celú organizačnú štruktúru a vymedziť jednotlivé kompetencie v rámci OPCS, ako aj ostatných zložiek MPRV SR (platobná jednotka, sekcia legislatívy, sekcia kontroly a vnútorného auditu, odbor programov technickej pomoci z EÚ, atď.) zapojených primárne i sekundárne do procesu implementácie.

V rámci organizačnej štruktúry OPCS bude novozriadený STS programu a na rakúskej strane vznikne plnohodnotné detašované pracovisko s komplexným výkonom všetkých kompetencií v rámci implementácie programu (súčasť Magistrátu mesta Viedeň), pričom v štruktúre MPRV SR bude „slovenská“ časť STS programu a vo Viedni „rakúska“ časť. Každá časť bude plniť jednotlivé úlohy vymedzené pre STS programu pre prijímateľov z príslušnej partnerskej krajiny, avšak pod jednotným vedením zo strany riadiaceho pracovníka v rámci organizačnej štruktúry OPCS. Jednotlivé vzťahy medzi obidvoma inštitúciami budú zmluvne zabezpečené (fungovanie rakúskej časti STS príslušnou zmluvou o delegovaní právomocí/memorande o porozumení, resp. príslušným finančným kontraktom s organizáciou zodpovednou za výkon funkcií STS v Rakúsku). V spolupráci s pracovníkom zodpovedným za riadenie a koordináciu na úrovni programu (výkon funkcií riadiaceho orgánu) budú jednotliví pracovníci STS v spolupráci s pracovníkmi prvostupňovej kontroly zabezpečovať všetky úlohy spojené s riadením, monitorovaním, kontrolou, publicitou a administráciou celého programu v  programovom období 2014-2020.

Na základe uvedených skutočností bola identifikovaná potreba navýšenia AK odboru programov cezhraničnej spolupráce, ktorý bude v programovom období 2014-2020 implementovať Program CZ SK-AT. Uvedení novoprijatí zamestnanci OPCS budú vykonávať úlohy STS. Potreba navýšenia AK pre STS PCS SK-AT 2014-2020 v rámci organizačnej štruktúry MPRV SR s cieľom zabezpečiť efektívny výkon jeho funkcií   
je predpokladaná na úrovni **6 nových funkčných miest** dočasnej štátnej služby s trvaním počas celého programového obdobia 2014-2020, vychádzajúc pritom z organizácie práce, fungovania a počtu zamestnancov tohto útvaru na rakúskej strane v programovom období 2007-2013.

**PCS SK-CZ 2014-2020** (Interreg V-A SK-CZ)

V rámci uvedeného programu bude vykonávať OPCS tie isté úlohy, ako v aktuálnom programovom období – úlohy riadiaceho orgánu programu, STS programu a výkon prvostupňovej kontroly. V súčasných podmienkach OPCS disponuje stabilizovanou základňou AK s nízkou mierou fluktuácie. Ide o dostatočne vyškolený a pripravený personál, ktorý plynulo prejde na plnenie svojich úloh v novom programovom období. Z toho dôvodu, pokiaľ nedôjde k zmene platnej legislatívy alebo iných objektívnych okolností, ktoré   
by znamenali prudký nápor na pracovné zaťaženie jednotlivých pracovníkov, nie je z pohľadu OPCS potrebné meniť ani zvyšovať AK participujúce na tomto programe.

**PCS SK-HU 2014-2020** (Interreg V-A SK-HU)

Pre program cezhraničnej spolupráce s Maďarskom bolo ustanovené, že funkcie riadiaceho orgánu prejdú v novom programovom období na MPRV SR, pričom však STS zostane   
aj v období 2014-2020 v Maďarskej republike. Z uvedeného dôvodu odbor programov CS považuje súčasný stav AK za dostačujúci.

**Zhrnutie analýzy AK pre programy cezhraničnej spolupráce**

Na základe uvedených skutočností a po dôkladnom zvážení vykonanej analýzy AK jednoznačne vyplýva potreba ich navýšenia **o desať funkčných pracovných miest** v rámci OPCS, pričom šesť pracovných pozícií je určených pre výkon funkcií spoločného technického sekretariátu Programu CS SK-AT a štyri nové pozície pre posilnenie kontrolných mechanizmov programov CS 2014-2020. Úlohy, ktoré budú novoprijatí zamestnanci plniť, vychádzajú z nariadení EÚ, platnej legislatívy, ktorá upravuje implementáciu EŠIF v rámci SR, ako aj z priebežnej identifikácie potrieb a predpokladov na efektívne a promptné riadenie a monitorovanie programov cezhraničnej spolupráce v novom programovom období 2014-2020. Predpokladané náklady súvisiace s novovzniknutými pracovnými miestami budú plne hradené z prostriedkov technickej pomoci Programov cezhraničnej spolupráce 2014 – 2020 (Interreg V-A).

V rámci úspešnej realizácie programov cezhraničnej spolupráce v programovom období 2014 – 2020 bude potrebné aj zabezpečenie primeraného počtu AK pre ďalšie orgány zapojené do implementácie týchto programov, a to pre orgán auditu a certifikačný orgán. Zabezpečenie týchto AK bude predmetom ďalšej analýzy, ktorá bude mať vplyv na rozpočtovú kapitolu Ministerstva financií SR.

**B. Analýza AK pre Program rozvoja vidieka SR 2014-2020**

Východiskom pre spracovanie návrhu počtu AK pre Program rozvoja vidieka SR 2014 – 2020 (ďalej len „PRV SR 2014-2020“) bola existujúca organizačná štruktúra MPRV SR platná k 1.10.2014, nároky vyplývajúce z nového programového obdobia PRV SR 2014 – 2020, predovšetkým rozsah jednotlivých opatrení a súbežne prebiehajúca implementácia Programu rozvoja vidieka SR 2007-2013 (ďalej len „PRV SR 2007-2013“).

Identické východiská v súvislosti s implementáciou PRV SR 2014-2020 boli použité pri spracovaní návrhu počtu AK pre Pôdohospodársku platobnú agentúru, ktorá bude v zmysle článku 7 nariadenia (EÚ) č. 1306/2013 zodpovedná za riadenie a kontrolu výdavkov Európskeho poľnohospodárskeho fondu rozvoja vidieka, z ktorého bude financovaný PRV SR 2014-2020.

Predmetný návrh AK sa odvíja od externého auditu AK MPRV SR a PPA pre potreby implementácie PRV SR 2014-2020 vypracovaného nezávislou audítorskou spoločnosťou. Navrhnuté počty štátnozamestnaneckých miest vychádzajú z uvedeného auditu a plne rešpektujú stav navrhnutý v audite externým audítorom.

**Návrh počtu AK pre MPRV SR v súvislosti s PRV SR 2014-2020**

Na základe externého auditu AK na riadení projektových opatrení PRV SR 2007 – 2013 a pokračovaní predchádzajúceho Programu rozvoja vidieka SR 2004 – 2006 sa podieľa v rámci odboru *610 – odbor rozvoja vidieka a LEADER* celkovo 11 zamestnancov, z toho 10 v štátnej a 1 vo verejnej službe. V pôsobnosti odboru je popri osi 4 – Realizácia prístupu LEADER ďalších 17 opatrení a podopatrení (dve z nich predstavujú pokračujúce projekty z PRV SR 2004 – 2006, a to Polosamozásobiteľské farmy a OOV; ďalšími opatreniami z PRV SR 2007 – 2013 sú tieto opatrenia v rámci osi 1 – Zvýšenie konkurencieschopnosti sektora poľnohospodárstva a lesného hospodárstva: Modernizácia fariem, Pridávanie hodnoty do poľnohospodárskych produktov a produktov lesného hospodárstva, Infraštruktúra týkajúca sa rozvoja a adaptácie poľnohospodárstva a lesného hospodárstva, Zvýšenie hospodárskej hodnoty lesov, Odbytové organizácie, Odborné vzdelávanie a informačné aktivity, Využívanie poradenských služieb; v rámci osi 2 – Zlepšenie životného prostredia a krajiny riadi odbor 610 opatrenie Obnova potenciálu lesného hospodárstva a zavedenie preventívnych opatrení). V gescii odboru sú taktiež nasledovné opatrenia osi 3: Diverzifikácia smerom k nepoľnohospodárskym činnostiam, Podpora činností v oblasti vidieckeho cestovného ruchu, Vzdelávanie a informovanie, Obnova a rozvoj obcí, občianskej vybavenosti a služieb, Získavanie zručností, oživovanie a vykonávanie stratégií miestneho rozvoja. V nasledujúcej tabuľke uvádzame aktuálny rozpočet na PRV SR 2007-2013.

*Tab. č. 4:* *Rozpočet pre PRV SR 2007 – 2013*

|  |  |  |  |
| --- | --- | --- | --- |
| **Program** | **EÚ zdroje v EUR** | **Národné verejné zdroje v EUR** | **Spolu v EUR** |
| **PRV SR 2007-2013** | 1 996 908 078 | 600 145 639 | 2 597 053 717 |

MPRV SR zodpovedá aj za implementáciu PRV SR 2014-2020 v celkovej alokácii 2 079 595 129,- EUR. Pre prehľadnosť uvádzame údaje v tabuľke č. 5 nižšie:

*Tab. č. 5 Rozpočet pre PRV SR 2014-2020*

|  |  |  |  |
| --- | --- | --- | --- |
| **Program** | **EÚ zdroje v EUR** | **Národné verejné zdroje v EUR** | **Spolu v EUR** |
| **PRV SR 2014-2020** | 1 545 272 844 | 534 322 285 | 2 079 595 129 |

V novom programovom období 2014 – 2020 bude mať odbor 610 vo svojej pôsobnosti tieto opatrenia PRV SR 2014-2020:

* Prenos znalostí a informačné aktivity
* Poradenské služby
* Investície do hmotného majetku
* Obnova potenciálu poľnohospodárskej výroby poškodenej prírodnými pohromami a inými katastrofickými udalosťami
* Rozvoj poľnohospodárskych podnikov a podnikateľskej činnosti
* Základné služby a obnova dedín vo vidieckych oblastiach
* Investície do rozvoja lesných oblastí a zlepšenie životaschopnosti lesov
* Spolupráca
* Podpora na miestny rozvoj v rámci iniciatívy LEADER/CLLD.

V rámci uvedených opatrení je zoskupených až 31 podopatrení. Finančný objem verejných zdrojov predstavuje 1 162 025 759 €, čo tvorí cca 60% programu.

Odbor *620 – Odbor environmentálnych činností* sa podieľa v rámci PRV SR 2007 – 2013 na riadení neprojektových opatrení a podľa organizačnej štruktúry platnej k 1.10.2014 má 6 zamestnancov, z toho 5 v štátnej a 1 vo verejnej službe. V pôsobnosti odboru je riadenie siedmich opatrení v rámci osi 2 – Zlepšenie životného prostredia a krajiny (Platby za znevýhodnené prírodné podmienky v horských oblastiach a platby v ostatných znevýhodnených oblastiach (LFA), Platby v rámci sústavy Natura 2000 a platby súvisiace so smernicou 2000/608/ES, Agroenvironmentálne platby, Platby za životné podmienky zvierat, Prvé zalesnenie poľnohospodárskej pôdy, Platby v rámci sústavy Natura 2000 – lesná pôda, Lesnícko-environmentálne platby).

V novom programovom období 2014 – 2020 bude mať odbor 620 vo svojej pôsobnosti týchto 6 opatrení PRV SR 2014-2020:

* Znevýhodnené oblasti (ANC)
* Natura 2000 na poľnohospodárskej pôde a na lesných pozemkoch
* Agroenvironmentálne operácie súvisiace s klímou
* Životné podmienky zvierat
* Ekologické poľnohospodárstvo
* Lesnícko-environmentálne a klimatické služby a ochrana lesov

Do uvedených opatrení patrí až 23 podopatrení a operácií. Finančný objem verejných prostriedkov spravovaných týmto odborom predstavuje 838 130 000 €, čo je cca 40% z celkového objemu zdrojov z programu.

Odbory 610 a 620 sú pod vedením generálneho riaditeľa sekcie *600 – sekcia rozvoja vidieka a priamych platieb* riadiacim orgánom PRV SR 2014 – 2020. Súčasné personálne zabezpečenie odborov nie je dostatočné.

Ako vyplýva z údajov o štruktúre opatrení pre nové programové obdobie PRV SR 2014 – 2020 a o počte podopatrení a operácií (sú uvedené vyššie), budú tieto predstavovať zvýšené nároky na činnosť zamestnancov jednotlivých odborov a užšiu špecializáciu na konkrétne opatrenia, zároveň však aj zabezpečenie ich vzájomnej zastupiteľnosti.

Na implementácii programu budú participovať i zamestnanci iných odborov. Jedným z kľúčových odborov je aj *odbor 370 – odbor technickej pomoci programov EÚ*, v rámci ktorého v súčasnosti pôsobia dvaja zamestnanci v štátnej službe. V nadväznosti na návrh rozšírenia oprávnených výdavkov v PRV SR 2014 – 2020 navrhujeme navýšenie stavu AK o minimálne jedného, resp. dvoch zamestnancov. Dôvodom odporúčaného navýšenia je zabezpečenie efektívneho a plynulého čerpania finančných prostriedkov z technickej pomoci v rámci programu. Z uvedených skutočností vyplýva aj potreba vykonávania kontroly technickej pomoci.

Ďalším z významných odborov podieľajúcich sa na implementácii programu je *odbor 430 -* *odbor pozemkový*, ktorý v súčasnosti participuje na implementácii opatrenia 1.3 - Infraštruktúra týkajúca sa rozvoja a adaptácie poľnohospodárstva a lesného hospodárstva PRV SR 2007 – 2013, v rámci ktorého zabezpečuje prípravu, legislatívu a odbornú metodiku, financovanie, monitoring v teréne, koordináciu spracovania ako i samotné ukončenie projektov. Všetky uvedené úlohy odbor pozemkový zabezpečuje aj v prípade nového PRV 2014 – 2020, a to v rámci podopatrenia 4.3 - Podpora investícií do infraštruktúry týkajúcej   
sa rozvoja, modernizácie alebo adaptácie poľnohospodárstva a lesníctva. Keďže sa tieto dve obdobia navzájom prelínajú, keď zo starého obdobia je potrebné koordinovať ukončenie projektov a zároveň bola zahájená príprava nových projektov v rámci PRV SR 2014 - 2020 s novou metodikou, ktorú je nevyhnutné zabezpečiť z dôvodu legislatívnych zmien a zmien v dodacích podmienkach, sú personálne kapacity v súčasnosti odboru pozemkového nedostatočné. Taktiež k zákonu č. 330/1991 Zb. v znení neskorších predpisov, ktorý   
je nosným zákonom pre pozemkové úpravy, je potrebné vypracovať vykonávaciu vyhlášku.

Aktuálne personálne zabezpečenie ostatných organizačných útvarov MPRV SR participujúcich na realizácii PRV SR 2014 – 2020 je dostatočné.

Tabuľka č. 6 uvádza prehľad potrieb zabezpečenia plynulej realizácie PRV SR 2014 – 2020 formou navýšenia existujúcich AK v rámci MPRV SR v členení podľa jednotlivých odborov:

*Tab. č. 6: Odporúčané navýšenie stavu AK PRV SR 2014-2020 (MPRV SR)*

|  |  |  |  |
| --- | --- | --- | --- |
| **odbor** | **názov odboru** | **navýšenie** | **Celkový stav po navýšení** |
| **610** | Odbor rozvoja vidieka a LEADER | +6[[1]](#footnote-1) | 17 |
| **620** | Odbor environmentálnych činností | +2 | 8 |
| **370** | Odbor technickej pomoci programov EÚ | +2 | 4 |
| **430** | Odbor pozemkový | +1 | 9 |
| **SPOLU** |  | **+ 11** | x |

**Návrh počtu AK pre PPA v súvislosti s PRV SR 2014-2020**

Dôvody navýšenia počtu AK v prípade PPA sú v základnom východiskovom bode rovnaké, pretože zmena rozsahu opatrení, podopatrení a operácií v rámci nového PRV SR 2014 – 2020 spôsobila, že výziev bude v rámci PRV na PPA predkladaných viac.

Okrem tohto základného východiska sú dôvodom aj ďalšie faktory, a to:

* časový tlak na zamestnancov, práca pod stresom,
* nárazová práca kopírujúca predkladanie výziev a ich životný cyklus,
* tlak na skrátenie času celkového procesu administrácie a vyhodnocovania výziev (administrácia a vyhodnotenie výzvy prekračuje obdobie 3 mesiacov, čo pri novom programovom období nebude možné).

Najvýznamnejšie navýšenie AK je potrebné v sekcii *projektových podpôr a štátnej pomoci*. Na základe zvýšeného počtu opatrení v rámci PRV SR 2014-2020 oproti predchádzajúcemu PRV SR 2007-2013, jeho neskoršiemu schváleniu až v roku 2015 a potrebe dodržiavať skrátené termíny pre vyhodnocovanie žiadostí v súlade s termínmi navrhovanými v Systéme riadenia PRV SR 2014-2020 najvyššie navýšenie AK, až 14 osôb, smeruje do oddelení vyhodnocovania projektov. Zvýšenie o jedného zamestnanca je navrhnuté realizovať   
na referáte metodiky a systému projektových podpôr a o štyroch zamestnancov realizovať navýšenie na odbore finančných nástrojov pre projektové podpory z dôvodu zmeny posudzovania verejného obstarávania v priebehu implementácie, a tým k vysokému nárastu počtu dodatkov k zmluvám a zároveň nárastu počtu záložných zmlúv z dôvodu vyššieho počtu opatrení a možností poskytovania zálohových platieb.

V rámci sekcie *kontroly* sa navrhuje navýšenie celkom o 6 zamestnancov, a to na kontrolu projektových podpôr a neprojektových podpôr v rámci PRV SR 2014-2020.

V rámci sekcie financovania podpôr sa v rámci programu rozvoja vidieka zabezpečuje prevod finančných prostriedkov EÚ a štátneho rozpočtu prijímateľom, vedie účtovníctvo   
o stave a pohybe pohľadávok, záväzkov a peňažných prostriedkov spojených s poskytovaním prostriedkov EÚ a štátneho rozpočtu, administruje nezrovnalosti a vrátené finančné prostriedky, vymáha nezrovnalosti v administratívnom a správnom konaní, zostavuje a zasiela žiadosti o platbu, výkazy o  výdavkoch a hlásenia na Európsku komisiu. Navrhujeme navýšenie administratívnych kapacít sekcie o 2 pracovné miesta.

V rámci sekcie *informačných technológií* by malo dôjsť od roku 2015 k zavedeniu Helpdesku, čo si vyžiada navýšenie kapacity o dvoch zamestnancov, aby bolo možné aktuálne riešiť konkrétne požiadavky koncových užívateľov.

V sekcii *priamych podpôr* sú sústredení predovšetkým administrátori projektov a jej súčasťou je referát regionálnych pracovísk. Pre potreby PRV SR 2014 – 2020 sa navrhuje zvýšenie o štyroch zamestnancov.

V záujme posilnenia vnútornej kontroly v oblasti projektových podpôr odporúčame navýšenie počtu AK o dve osoby. Posledné navýšenie odporúčame realizovať v rámci kancelárie generálneho riaditeľa, a to o dvoch zamestnancov súvisiace s novo zavádzaným jednotným registrom žiadateľov.

Externý audit administratívnych kapacít pre potreby implementácie PRV SR 2014-2020 bol uskutočnený a jeho výsledky vychádzali zo stavu zamestnancov PPA (rozpis záväzných ukazovateľov počtu zamestnancov) platných v 4. štvrťroku 2014, pričom jeho výsledky navrhovali zvýšiť administratívne kapacity o 30 k decembru 2014. Rozpis záväzných ukazovateľov počtu zamestnancov PPA daných na základe rozpisu MPRV SR bol pre PPA k decembru 2014 spolu 593 zamestnancov. Na základe schváleného návrhu štátneho rozpočtu SR pre kapitolu MPRV SR bol zo strany MPRV SR v januári 2015 pre PPA upravený záväzný ukazovateľ počtu zamestnancov na 580. Rozdiel 13 zamestnancov sa dotkol aj 7 zamestnancov podieľajúcich sa na implementácii PRV SR 2014-2020 a pôvodne zahrnutých v externom audite administratívnych kapacít. Z uvedeného dôvodu je potrebné tento rozdiel zohľadniť a navýšiť **stavy celkovo o 37 zamestnancov PPA** k stavu platnému od januára 2015. Navrhovaná potreba navýšenia je uvedená v tabuľke č. 7.

*Tab. č. 7: Odporúčané navýšenie stavu AK pre PRV SR 2014 – 2020 (PPA)*

|  |  |  |
| --- | --- | --- |
| **Organizačný útvar** | **Názov organizačného útvaru** | **Navýšenie** |
| 900 | sekcia informačných technológií | +2 |
| 600 | sekcia financovania podpôr | +2 |
| 500 | sekcia priamych podpôr | +4 |
| 400 | sekcia projektových podpôr a štátnej pomoci | +19 |
| 300 | sekcia kontroly | +6 |
| 130 | odbor vnútornej kontroly | +2 |
| 110 | kancelária generálneho riaditeľa | +2 |
| **SPOLU** | **x** | **37** |

*Pozn.: Údaje za sekcie sú uvedené sumárne*

**Zhrnutie analýzy AK pre PRV SR 2014-2020**

Na základe uvedených skutočností a po dôkladnom zvážení vykonanej analýzy AK jednoznačne vyplýva potreba navýšenia AK pre PRV SR 2014-2020 o 48 pracovných miest, z toho v rámci MPRV SR o 11 pracovných miest a v rámci PPA o 37 pracovných miest.

Náklady na novovzniknuté pracovné miesta budú 100% hradené z prostriedkov technickej pomoci PRV SR 2014-2020.

**C. Analýza AK pre Operačný program Rybné hospodárstvo 2014 – 2020**

MPRV SR vykonalo internú analýzu AK zapojených do riadenia a implementácie operačného programu Rybné hospodárstvo (ďalej len „OPRH“) v rozpočtovej kapitole MPRV SR   
s cieľom optimalizovať počet AK pre efektívne zabezpečenie pracovných úloh a zodpovedností v programovom období 2014 – 2020.

**Štruktúra a zodpovednosti orgánov zapojených do riadenia a implementácie OPRH v rozpočtovej kapitole MPRV SR**

Na základe uznesenia vlády SR č. 225 zo 07.03.2007 plní v programovom období 2007 – 2013 úlohu riadiaceho orgánu (ďalej len „RO“) MPRV SR. Pôdohospodárska platobná agentúra (ďalej len „PPA“) zabezpečuje úlohy sprostredkovateľského orgánu (ďalej len „SO“) a platobnej jednotky (ďalej len „PJ“).

V zmysle uznesenia vlády SR č. 481 z 24.09.2014 je pre OPRH 2014 – 2020 schválená rovnaká štruktúra subjektov.

*Tab. č. 8: Štruktúra orgánov*

|  |  |  |
| --- | --- | --- |
| **Názov subjektu** | **Funkcia** | **Organizačné útvary v zmysle platného organizačného poriadku** |
| MPRV SR | RO | **sekcia rozvoja vidieka a priamych platieb** –odbor operačného programu Rybné hospodárstvo (630) |
| **sekcia pôdohospodárskej politiky a rozpočtu** –odbor technickej pomoci programov EÚ (370) |
| **sekcia kontroly a obchodného dozoru –** odbor kontroly finančného riadenia (022) |
| PPA | SO | **sekcia projektových podpôr a štátnej pomoci** – odbor autorizácie podpôr (410), odbor metodiky a hodnotenia projektov (430), odbor  monitoringu (440), odbor finančných nástrojov pre projektové podpory (450) |
| **regionálne pracoviská PPA –** 802 Trnava, 804 Trenčín, 805 Nitra, 809 Žilina, 811 Zvolen, 814 Košice, 817 Prešov |
| **sekcia kontroly** - odbor kontroly projektových podpôr (310) |
| PJ | **sekcia financovania podpôr –** odbor platieb a rozpočtu (610), odbor finančnej kontroly (620), odbor nezrovnalostí a finančných vyrovnaní (630), odbor účtovníctva a výkazníctva EÚ (640) |

*Riadiaci orgán*

V rámci MPRV SR zabezpečujú príslušné útvary predovšetkým nasledujúce úlohy súvisiace s OPRH:

* ***sekcia rozvoja vidieka a priamych platieb*** zodpovedá najmä za nasledujúce oblasti:
* programovanie
* metodické usmerňovanie
* hodnotenie
* informovanie a publicita
* organizácia prác sekretariátu monitorovacieho výboru
* správa ITMS[[2]](#footnote-2) na úrovni riadiaceho orgánu
* riadenie národných projektov
* spolupráca pri tvorbe legislatívnych a nelegislatívnych návrhov v rámci výborov a pracovných skupín Rady EÚ a Európskej komisie pre oblasť Európskeho námorného a rybárskeho fondu
* spolupráca s Centrálnych koordinačným orgánom a gestormi horizontálnych princípov v rámci pripravovaných skupín, resp. výborov, a to prostredníctvom účasti zástupcu   
  za RO pre OPRH 2014-2020 (Pracovná skupina pre informovanie a komunikáciu, Pracovná skupina pre hodnotenie, Pracovná skupina pre koordináciu a zabezpečenie synergických účinkov medzi Európskymi štrukturálnymi a investičnými fondmi a ostatnými nástrojmi podpory Únie a SR, Koordinačný výbor pre spoluprácu   
  pri kontrole verejného obstarávania, Riadiaci výbor ITMS 2014+, Pracovné skupiny horizontálnych princípov).
* ***sekcia pôdohospodárskej politiky a rozpočtu*** zodpovedá za implementáciu technickej pomoci OPRH.
* ***sekcia kontroly a obchodného dozoru*** vykonáva kontrolu delegovaných právomocí na SO.

*Sprostredkovateľský orgán*

V súlade s platným splnomocnením RO plnia príslušné útvary PPA v rámci SO najmä tieto úlohy:

* ***sekcia projektových podpôr a štátnej pomoci***
* prijímanie a posudzovanie projektov
* riadenie projektov
* monitorovanie projektov
* ***sekcia kontroly a regionálne pracoviská PPA*** vykonávajú kontrolu projektov na mieste.

*Platobná jednotka*

* ***sekcia financovania podpôr*** zabezpečuje úlohy platobnej jednotky OPRH 2007-2013 a 2014-2020.

K 31.12.2014 RO disponuje celkom 15 funkčnými štátnozamestnaneckými miestami zaoberajúcimi sa agendou riadenia a implementácie OPRH, z toho 4 na sekcii rozvoja vidieka a priamych platieb - odbor operačného programu Rybné hospodárstvo (generálny riaditeľ sekcie, riaditeľka odboru, 2 referenti), 3 na sekcii pôdohospodárskej politiky a rozpočtu - odbor technickej pomoci programov EÚ (generálna riaditeľka sekcie, riaditeľka odboru,   
1 referent) a 8 na sekcii kontroly a obchodného dozoru (generálny riaditeľ sekcie, riaditeľ odboru, 5 kontrolóri).

SO eviduje k 31.12.2014 celkom 84 funkčných štátnozamestnaneckých miest, ktoré   
sa zaoberajú okrem iného aj agendou implementácie OPRH, z toho 34 na sekcii projektových podpôr a štátnej pomoci (odbor autorizácie podpôr (5), odbor metodiky a hodnotenia projektov (12), odbor  monitoringu (3), odbor finančných nástrojov pre projektové podpory (13) a riaditeľ sekcie) a 50 na odbore kontroly projektových podpôr (riaditeľ odboru a 9 kontrolórov na ústredí PPA a 40 kontrolórov na príslušných regionálnych pracoviskách PPA).

PJ má k 31.12.2014 vytvorených 19 štátnozamestnaneckých miest, ktoré v priemere 8% zabezpečujú agendu OPRH, z toho odbor platieb a rozpočtu (7), odbor finančnej kontroly (5), odbor nezrovnalostí a finančných vyrovnaní (3), odbor účtovníctva a výkazníctva EÚ (3)   
a riaditeľka sekcie financovania podpôr.

Rozpočet OPRH 2014 – 2020, za čerpanie ktorého zodpovedá RO, je uvedený v nasledujúcej tabuľke:

*Tab. č. 9:* *Rozpočet pre OPRH 2014 – 2020*

|  |  |  |  |
| --- | --- | --- | --- |
| **Program** | **EÚ zdroje v EUR** | **Národné verejné zdroje v EUR** | **Spolu v EUR** |
| **OP RH** | 15 785 000 | 5 047 778 | 20 832 778 |

**Zhrnutie analýzy AK pre OPRH 2014-2020**

Berúc do úvahy skúsenosti z programového obdobia 2007 – 2013, predpokladané administratívne zaťaženie z dôvodu  prekrývania sa dvoch programových období, vyšší rozpočet pre OPRH 2014 – 2020 o 1,9 mil. EUR (tabuľka č. 9) v porovnaní s programovým obdobím 2007 – 2013 a rozšírenie podporovaných oblastí o nové opatrenia, pri súčasnom zohľadnení štruktúry RO, SO a PJ **vyplynula potreba navýšiť AK na odbore operačného programu Rybné hospodárstvo v rámci RO o 3 nové funkčné miesta dočasnej štátnej služby s trvaním počas celého programového obdobia 2014 – 2020*.*** Aktuálny stav AK na uvedenom odbore, t.j. 2 referenti dostatočne nepokrýva rozsah agendy, za ktorý odbor zodpovedá, a to pri 100% zapojenosti oboch pracovníkov. Limitovaný počet existujúcich AK na odbore vyžaduje nadmerné kumulovanie rôznorodých úloh, čím vzniká riziko chybovosti pri ich výkone, nedostatočnej zastupiteľnosti a nedodržiavania termínov.

Náklady na novovzniknuté pracovné miesta budú 100% financované z prostriedkov technickej pomoci OPRH 2014 – 2020.

V prípade SO a PJ nevyplynula potreba navýšenia AK.

*Tab. č. 10: Stav AK v dotknutých subjektoch k 31.12.2014 a plán ich navýšenia*

|  |  |  |
| --- | --- | --- |
| **Orgán/subjekt** | **Počet AK k 31.12.2014** | **Plánované navýšenie AK** |
| RO | 15 | +3 |
| SO | 84 | 0 |
| PJ | 19 | 0 |

1. *Z celkového navýšenia sú 2 osoby určené pre nový organizačný útvar – referát vykonávania kontroly technickej pomoci* [↑](#footnote-ref-1)
2. *ITMS je centrálny informačný systém, ktorý slúži na evidenciu, následné spracovávanie, export, výmenu dát, údajov a dokumentov medzi prijímateľom a poskytovateľom pomoci a ďalšími orgánmi zapojenými do implementácie fondov EÚ v SR.* [↑](#footnote-ref-2)